### NN 155/2025 (23.12.2025.), Pravilnik o izmjenama i dopunama Pravilnika o obavljanju poslova depozitara AIF-a

HRVATSKA AGENCIJA ZA NADZOR FINANCIJSKIH USLUGA

2340

Na temelju članka 186. stavka 11., članka 186.a stavka 8., 188. stavka 5., članka 200. stavka 5., članka 201. stavka 8., članka 207. stavka 4. i članka 207.a stavka 7. Zakona o alternativnim investicijskim fondovima (»Narodne novine«, broj 21/18, 126/19, 110/21, 83/23, 152/24, dalje u tekstu: Zakon), Hrvatska agencija za nadzor financijskih usluga (dalje: Hanfa) na sjednici Upravnog vijeća održanoj 18. prosinca 2025. godine donijela je

PRAVILNIK

O IZMJENAMA I DOPUNAMA PRAVILNIKA O OBAVLJANJU POSLOVA DEPOZITARA AIF-a

Članak 1.

U Pravilniku o obavljanju poslova depozitara AIF-a (»Narodne novine«, br. 25/19, 139/20 i 100/22) u članku 1. stavak 1. mijenja se i glasi:

»(1) Ovim Pravilnikom propisuju se:

1. postupak, uvjeti i način izbora i promjene depozitara AIF-a s javnom ponudom i dokumentacija koja se prilaže uz zahtjev za izdavanje odobrenja,

2. sadržaj zahtjeva za izdavanje odobrenja investicijskom društvu za obavljanje poslova depozitara AIF-a s javnom ponudom, pobliže određenje uvjeta i kriterije za procjenu uvjeta za obavljanje poslova depozitara

3. dodatni sadržaj programa aktivnosti za investicijsko društvo koje obavlja poslove depozitara AIF-a s javnom ponudom,

4. uvjeti za upravitelje depozitara AIF-a,

5. način i rokovi u kojima depozitar obavještava Hanfu o utvrđenim nepravilnostima u poslovanju UAIF-a,

6. opseg i sadržaj revizorskog izvješća o obavljenoj reviziji izvršavanja obveza depozitara,

7. način postupanja UAIF-a i depozitara u slučajevima obveze promjene depozitara.«.

Članak 2.

U članku 2. stavku 1. točki 1. riječi: »članka 186. stavka 3. točke 1. Zakona« mijenjaju se i glase: »članka 186. stavka 4. točaka 1. i 4. Zakona«.

U točki 2. riječi: »članka 186. stavka 3. točke 3. Zakona« ­mijenjaju se i glase: »članka 186. stavka 4. točaka 2., 3. i 5. Zakona«.

U stavku 2. točki 2. riječi: »članka 186. stavka 3. točke 1. Zakona« mijenjaju se i glase: »članka 186. stavka 4. točaka 1. i 4. Zakona«.

U točki 3. riječi: »članka 186. stavka 3. točke 3. Zakona« mijenjaju se i glase: »članka 186. stavka 4. točaka 2., 3. i 5. Zakona«, a iza riječi: »iz odgovarajućeg registra« dodaju se riječi: »druge države članice odnosno«.

U točki 4. riječi: »stavka 3.« zamjenjuju se riječima: »stavka 4«.

U točki 6. riječi: »stavka 5.« zamjenjuju se riječima: »stavka 7.«.

U stavku 3. riječi: »stavka 5.« zamjenjuju se riječima: »stavka 7.«.

Članak 3.

U članku 3. riječi: »stavka 3.« zamjenjuju se riječima: »stavka 4.«.

Članak 4.

U članku 4. stavku 2. riječi: »članka 186. stavka 3. točaka 4. i 5.« zamjenjuju se riječima: »članka 186. stavka 4. točaka 4., 5. i 6.«.

Članak 5.

U članku 5. točki 1. iza riječi: »adekvatan« dodaju se riječi: »mrežni i«.

Članak 6.

Iza članka 5. dodaje se DIO II. (A) s nazivom, i članci 5.a do 5.c s naslovima iznad njih koji glase:

»DIO II. (A) UVJETI ZA INVESTICIJSKO DRUŠTVO ZA OBAVLJANJE POSLOVA DEPOZITARA AIF-a S JAVNOM PONUDOM

Kriteriji za procjenu uvjeta investicijskom društvu za obavljanje poslova depozitara AIF-a s javnom ponudom

Čanak 5.a

(1) Investicijsko društvo mora ispunjavati uvjete propisane člankom 186.a stavkom 3. i člankom 186. d. Zakona i uvjete za obavljanje poslova depozitara propisane ovim Pravilnikom.

(2) Upravitelj depozitara iz članka 186. stavka 4. točke 4. Zakona mora ispunjavati uvjete iz Zakona i uvjete propisane u članku 2. stavku 3. ovog Pravilnika.

(3) Hanfa će prilikom odlučivanja o zahtjevu za izdavanje odobrenja za obavljanje poslova depozitara investicijskom društvu uzeti u obzir sve elemente koji mogu utjecati na ocjenu ispunjava li investicijsko društvo postavljene uvjete za obavljanje poslova depozitara.

Zahtjev za izdavanje odobrenja investicijskom društvu za obavljanje poslova depozitara AIF-a s javnom ponudom

Članak 5.b

(1) Investicijsko društvo dužno je podnijeti Hanfi zahtjev za izdavanje odobrenja za obavljanje poslova depozitara AIF-a s javnom ponudom koji sadrži:

1. kontakt podatke investicijskog društva,

2. izvadak iz sudskog registra za investicijsko društvo,

3. dokaze o ispunjavanju uvjeta iz članka 186. stavka 4. Zakona koji se odnose na potrebni temeljni kapital, regulatorni kapital i vrstu usluga koje je investicijsko društvo ovlašteno obavljati u skladu s odredbama zakona kojim se uređuje tržište kapitala

4. dokaze o ispunjavanju uvjeta koji se odnose na dodatne organizacijske i tehničke zahtjeve iz članka 186.d Zakona i ovog Pravilnika,

5. za osobu upravitelja depozitara ime i prezime, prebivalište, državljanstvo, OIB, te sljedeće dokumente:

a) životopis za upravitelja depozitara s detaljnim podacima o obrazovanju, stručnom usavršavanju, podacima o znanju vještinama i radnom iskustvu vezanom za obavljanje poslova depozitara,

b) ovjerenu presliku dokaza o završenom odgovarajućem stupnju obrazovanja za upravitelja depozitara,

c) dokument o priznavanju inozemne visokoškolske kvalifikacije izdan od strane nadležnog tijela u Republici Hrvatskoj, kada je primjenjivo,

d) potvrdu poslodavca o dosadašnjem radnom iskustvu upravitelja depozitara (tvrtka društva, razdoblje rada, opis poslova i dužnosti),

e) uvjerenje o nevođenju kaznenog i prekršajnog postupka izdano od nadležnog tijela Republike Hrvatske, odnosno za stranog državljanina izvod/uvjerenje nadležnog tijela države čiji je državljanin (ne starije od 3 mjeseca),

6. opis organizacijskih i tehničkih uvjeta sa sljedećim sadržajem:

a) opisom infrastrukture za pohranu imovine AIF-a za koji će obavljati poslove depozitara,

b) opisom administrativnih i računovodstvenih postupaka, opisom mehanizama unutarnje kontrole, postupaka procjene rizika te opisom mehanizama nadzora i zaštite sustava za obradu podataka, a sve vezano za obavljanje poslova depozitara,

c) opisom organizacijskih i upravljačkih sustava u svrhu poduzimanja svih razumnih mjera usmjerenih na sprečavanje sukoba interesa, a koji mogu proizaći iz obavljanja poslova depozitara,

d) opisom vođenja evidencija za sve usluge, djelatnosti i transakcije koje se namjeravaju obavljati u sklopu obavljanja poslova depozitara,

e) opisom mjera za osiguranje kontinuiteta i pravilnosti u obavljanju poslova depozitara s opisom resursa,

7. program aktivnosti depozitara s propisanim sadržajem iz članka 186.a stavkom 6. Zakona i članka 5.c ovog Pravilnika,

8. izjavu investicijskog društva o ispunjenju uvjeta propisanih zakonom kojim se uređuje tržište kapitala vezano uz obavljanje dodatnih djelatnosti,

9. dokaz o uplaćenoj naknadi,

10. dodatnu dokumentaciju na zahtjev Hanfe.

(2) Strane isprave iz stavka 1. ovoga članka dostavljaju se kako je propisano u članku 2. stavku 5. ovoga Pravilnika.

(3) Zahtjev i dokumentacija iz stavka 1. ovoga članka mogu se dostaviti na način kako je propisano u članku 2. stavku 6. i 7. ovoga Pravilnika.

Dodatni sadržaj programa aktivnosti za investicijsko društvo koje obavlja poslove depozitara AIF-a s javnom ponudom

Članak 5.c

Pored obveznog sadržaja propisanog člankom 186.a stavkom 6. Zakona, program aktivnosti depozitara iz članka 186. stavka 4. točke 4. Zakona mora obuhvatiti sljedeće:

– opis planiranih aktivnosti kako će investicijsko društvo nadzirati obavljanje delegiranih poslova, kada je primjenjivo

– opis planiranog načina pohrane dokumentacije i vođenja evidencije o utvrđenim nepravilnostima i/ili nezakonitostima u poslovanju UAIF-a

– opis načina vođenja odnosno mehanizma čuvanja podataka o imateljima udjela, njihovim udjelima te uplatama i isplatama, a koje je depozitar dužan čuvati kao poslovnu tajnu.

ZAVRŠNA ODREDBA

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-02/04

Urbroj: 326-01-70-72-25-4

Zagreb, 18. prosinca 2025.

Zamjenica
 predsjednika Upravnog vijeća
 Anamarija Staničić, v. r.